
1. Endringer i emnet
Følgende endringer ble gjennomført
· Tydeligere integrasjon av generativ kunstig intelligens i forelesninger og gruppeoppgaver, med vekt på læringsproduktiv bruk av dette.
· Mer vekt på statistikk og datahåndtering (inkludert hypotesetesting).

2. Evaluering
Det ble foretatt en omfattende sluttevaluering som nesten 60 % av studentene svarte på (17 stk.). Resultatene for denne viser at studentene er veldig fornøyde med emnet og undervisningen i kjemidelen (8.24/10). Følgende hovedmomenter ble evaluert:
· Tempo og nivå: Passe for de fleste.
· Nytteverdi av forelesningen: 4.5/5.
· Læringsutbytte av obliger: 4.1/5.
· Obligene tar for mye tid i forhold til andre studieaktiviteter: 3.8/5.
· Ny innsikt i kjemi eller matematikk vha. programmering: 3.8/5.
· Liker tverrfaglig arbeid med matematikk og generell kjemi: 4.3/5.
· Aktive læringsformer i forelesning: 3.9/5.
· Den tekstbaserte tilbakemeldingen viser at studentene er svært fornøyde med undervisningstilbudet i kjemidelen, både forelesninger og gruppetimer. Her noen av tilbakemeldingene fra kjemidelen av emnet etter midtveis:

«Gruppetimene var svært nyttige. Gruppelærerne gir utrolig gode tilbakemeldinger, og er kjempeflinke på å forklare samt veilede. Tror ikke jeg hadde greid meg uten dem.»
«Jeg må innrømme at jeg har blitt mye mer glad i å programmere etter emnet. Foreleseren gjorde emnet og programmering generelt mye mer enklere å fordøye, mindre "skummelt" og rett og slett gøy:)»
«Det er mye mer spennende med programmering som knyttes til matte og kjemi, dette faget ble mye mer gøy å jobbe med etter midtveis.»
«En av de beste forelesere jeg noen gang har hatt. Både god forståelse av tema og god formidlingsevne. Forstod mange konsepter langt bedre enn før etter forelesningene. Mange andre forelesere kunne lært en ting eller ti av denne foreleseren.»
Samlet sett er tilbakemeldingene gode. Antakelig hadde det vært en fordel om emnet var tydeligere retta mot kjemi allerede fra start, noe som har vært diskutert tidligere. Som et kompromiss er gruppeoppgavene også i fellesdelen tilpasset kjemistudentene, og eksamen er i sin helhet kun basert på kjemiske problemstillinger. 
3. Eksamen
Studentene var godt forberedt på format og innhold på eksamen, og resultatene var som normalt. Snitt på om lag C.


4. Tanker framover
Her er noen tanker rundt framtidige endringer:
· Fortsette utviklingen av nettressurser og opplegg med generativ kunstig intelligens.
· Lage noen nye og oppdaterte videoer fra fagstoffet.
Sluttrapporten er forfattet av emneansvarlig for IN-KJM1900, Andreas Haraldsrud.

